Document ID: /roh_data/filtered/Bilingualer_Corpus4.jsonl.gz/231

Il dumber da las pernottaziuns en las abitaziuns da vacanzas sa stabilisescha

Cun in onn retard envers l'hotellaria sa stabiliseschan en il Grischun er ils dumbers da las pernottaziuns en la parahotellaria. Quai resulta da las cifras publitgadas dacurt da l'uffizi federal da statistica.

Ils manaschis d'hotellaria e da cura han mess fin al regress da las pernottaziuns gia l'onn da turissem 1996/97 ed han pudì augmentar las cifras per 3.1 pertschient durant la perioda passada. Perencunter ha demussà la parahotellaria 1997/98 anc ina pitschna perdita da 0.1 pertschient, q.v.d. ch'igl èn vegnidas annunziadas 6'481'540 pernottaziuns u 5'500 pli pauc che l'onn precedent. L'onn current èn dadas las premissas per in lev augment. En l'entira Svizra èn s'augmentadas las pernottaziuns en la parahotellaria gia l'onn passà da 19.9 sin 20.05 milliuns.

Per il Grischun munta la parahotellaria, tar la quala vegnan quintads er ils campadis, ils alloschis per gruppas ed ils albierts per la giuventetgna, ad in factur economic impurtant. La quota ha impurtà 1997/98 52 pertschient (Svizra 30 pertschient) da las total 12.5 milliuns pernottaziuns registradas en il Grischun. 1993 è questa quota anc stada 54 pertschient. Qua derivan 59 pertschient da 100 giasts da la Svizra, en cumparegliaziun cun l'hotellaria, nua ch'ils giasts indigens cumpiglian 46 pertschient da las pernottaziuns.

En il Grischun vegnan purschids var 173'000 letgs e plazs da durmir. La hotellaria cumpiglia var 48'000 letgs (28 pertschient), la parahotellaria 125'000 unitads (72 pertschient). Da questas unitads pertutgan 77'900 (45 pertschient) chasas ed abitaziuns da vacanzas, 18'300 (10 pertschient) plazzas en tendas e rulottas, 27'800 (16 pertschient) alloschis per gruppas e var 1'000 (0.6 pertschient) albierts per la giuventetgna.

Malgrà la pitschna purschida da letgs da l'hotellaria cumpiglia quella quasi la mesadad da las pernottaziuns. Quai correspunda ad ina utilisaziun ch'è 2,4 giadas pli auta. Tuttina ston vegnir resguardadas las differentas cundiziuns da locaziun. Per ina meglra occupaziun èn chombras da dus letgs en hotels pli adattadas che p.ex. abitaziuns da vacanzas cun plirs letgs, dals quals vegnan occupads be dus u trais, u che alloschis per gruppas e campadis che dependan pli ferm da l'aura ch'ils hotels.

En cumparegliaziun cun l'entira Svizra sa rechatta l'utilisaziun da l'hotellaria en il Grischun var in pertschient e quella da la parahotellaria var dus pertschient sur la media. Var 18 pertschient da las pernottaziuns vegnan reservadas en il "chantun da vacanzas da la Svizra".

Gremi: uffizi per economia e turissem dal Grischun

Funtauna: rg uffizi per economia e turissem dal Grischun, statistica

Data: 04.08.1999